
מענה לשון לפסח 
אוריאל פרנק
תמליל הפינה הלשונית בפ"ש / רשת מורשת
כ' בניסן תשע"ג

כבר בגן הילדים משננים את השמות השונים של חג האביב, זמן חרותינו. את העיון בשני שמות אלו נשאיר לפעם אחרת; הפעם נעסוק בבירור השמות "חג הפֶּסַח" ו"חג המצות" (הקשורים למאכלי ליל הסדר
), בהגדרת מהותם, והיחס שבין שני חגים אלה.

נפתח בלשון התורה: את "חג המצות" מגדירה התורה במדויק, והיא גם מְפַרשת מדוע נקרא בשם זה: 
"אֶת-חַג הַמַּצּוֹת תִּשְׁמֹר: שִׁבְעַת יָמִים תֹּאכַל מַצּוֹת כַּאֲשֶׁר צִוִּיתִךָ לְמוֹעֵד חֹדֶשׁ הָאָבִיב, כִּי-בוֹ יָצָאתָ מִמִּצְרָיִם" (שמות כג; טו). 
"חג אכילת המצות" מתחיל "בַחֲמִשָּׁה עָשָׂר יוֹם לַחֹדֶשׁ הַזֶּה" (ויקרא כג, ו), וליתר דיוק לאחר ששקעה החמה של יום אַרְבָּעָה עָשָׂר בניסן, בתחילת הלילה הנקרא בימינו "ליל הסדר"
. "חג המצות" נמשך "עַד יוֹם הָאֶחָד וְעֶשְׂרִים לַחֹדֶשׁ בָּעָרֶב", המכונֶה בלשוננו "שביעי של פסח".
מ"חג המצות", שאורכו שבוע, נעבור לַחג הַקצר, "חג הפסח": המשמעות הבסיסית של המילה "פֶּסַח" היא קרבן הפסח
, שנקרא בשם זה בזכות הפסיחה של ה' בעת מכת בכורות, ככתוב (שמות יב, כז
): 
"וַאֲמַרְתֶּם זֶבַח פֶּסַח הוּא לַה', אֲשֶׁר פָּסַח עַל-בָּתֵּי בְנֵי-יִשְׂרָאֵל בְּמִצְרַיִם, בְּנָגְפּוֹ אֶת-מִצְרַיִם, וְאֶת-בָּתֵּינוּ הִצִּיל". 
בביאור "פסיחה" זו נחלקו חז"ל
: הפירוש המוכר יותר, שאותו אימץ רש"י, הוא פסיחה פיזית: כביכול פסע
 ודילג ה' מעל בתי ישראל; אך אונקלוס, המתרחק מאוד מכל ביטוי של הגשמה כלפי הבורא, מפרש שפסיחה זו איננה פיזית, ופירוש פָּסַח – "חס", ריחם
.
על כל פנים, על שם "זֶבַח הפֶּסַח" נקרא גם הזמן של קרבן הפסח בשם "פסח". ומהו זמן זה? 

בניגוד ל"חג המצות" שזמנו הוא כל זמן אכילת המצות -- "חג הפסח" כולל גם את זמן אכילת הפסח, וגם את זמן הקרבתו. תחילתו של חג הפסח כבר בַחצות היום של אַרְבָּעָה עָשָׂר בניסן, כי מאז מצווים לזבוח את הפסח, וסופו של "חג הפסח" עם סיום זמן אכילת בשר הפסח בליל הסדר
. 

א"כ, "חג הפסח" הוא החג הראשון, ועוד לפני שהוא מסתיים - מתחיל השבוע של "חג המצות". אחד הדברים המופלאים בליל הסדר הוא היותו חגיגה כפולה: ליל הסדר הוא סופו של "חג הפסח", שהתחיל בארבעה עשר, והוא גם ראשיתו של "חג המצות", המתחיל בחמישה עשר. 
המצוה המשותפת לשני החגים היא מצות השבתת הֶחמץ; "בַּיּוֹם הָרִאשׁוֹן, תַּשְׁבִּיתוּ שְּׂאֹר מִבָּתֵּיכֶם" (שמות יב; טו) ו"לא תִשחַט על חמץ דם זִבחי"(שמות לד, כה)
. 

באופן חריג מכנָה התורה את יום חמישה עשר בניסן בשם "שבת"
, אולי מחמת השבתת החמץ. וממחרת שבת זו, יש לעבור דרך ארוכה, של שבע שבתות, עד שנוכל להודות לה' עם ביכורי חמץ, כדין כל קרבן תודה: "על חַלֹּת לחם חמץ" (ויקרא ז, יג). רק לאחר הגיענו אל המנוחה ואל הנחלה, ביום הביכורים שהוא גם זמן מתן תורתנו, נוכל להודות לה' על חירות מלֵאה וגמורה, גשמית, לאומית ורוחנית, ואז נקריב את שתי הלחם אשר "חמץ תאפינה" (ויקרא כג, יז).

מלשון התורה נעבור לָעברית שלאחר המקרא. 

חז"ל המשיכו להשתמש בשם המקראי "חג המצות" בתפילה (כמו בתפילת "יעלה ויבוא"
), ובעת שדרשו את לשון התורה
. אך מלשון הדיבור נעלם שם זה, ובמקומו החלו לקרוא לחג המצות בשם "פסח"
, כמו שמלמד הביטוי "שביעי של פסח" (וכן "חול המועד פֶּסַח"). מסכת "פסחים" עוסקת בחלקה השני בהלכות קרבן הפסח, אך חלקה הראשון דן בדיני חמץ וחג המצות. 
המשנה הפותחת את הפרק האחרון במסכת פסחים, עוסקת ב"ערב פסח", דהיינו ארבעה עשר בניסן, שהוא היום שלפני חג המצות, שבפי חכמים נקרא "פסח". אך, כאמור, בלשון המקרא, זמן זה הוא הפסח בעצמו, ואילו "ערב פסח" בלשון המקרא, הלוא הוא שלושה עשר בניסן!...

עד כה הצגנו את העובדות, וזוהי הקומה הראשונה שיש לבנות בהבנת לשוננו. על גבי זה יש מקום לנסות לשער מדוע חלו שינויים בלשון העברית מהתנ"ך ועד ימינו. להלן חמש נסיונות להסביר מדוע בלשון הדיבור קראו ל"חג המצות" – "פסח":

1) כי הפסח פותח את חג המצות?
 

2) לאחר חורבן המקדש, רצו לעשות זכר לקרבן פסח, ולכן קראו לחג כולו – פסח?
 

3) עם ישראל רצה להדגיש את חסדו של ה' אשר גבר עלינו, ולכן אימצנו את השם המדגיש את פסיחת ה' עלינו?
 

4) העדיפו לקרוא לחג "פסח", על שום שפסח והציל וגאל אותנו, ולא על שם המצות, שהם "לחם עוני", "לחמא עניא", המסמל את הגלות והשעבוד? 

5) העדיפו את השם הייחודי "פסח", לעומת השם "חג המצות" שהוא שם כללי, שנמצא גם בקרבנות אחרים ולא רק בחג המצות.
לסיום עשרים ושבע השיחות בחודשים האחרונים, בהן ביררנו סוגיות לשוניות – תורניות, ברצוני לתת תודה לה', לצוות רשת מורשת ולמאזיניו, ולכל המכותבים בדוא"ל והמגיבים. 

אתר "מענה לשון" מזמין אתכם לחקור את אוצרות לשוננו הקדושה, וללמוד תורה גם בהיבטיה הלשוניים והדקדוקיים. 

חג מצות וחג פסח שמח!

מקורות להרחבה: 

· הרש"י זווין, המועדים בהלכה, "פסח בתורת שם החג", מהדורת תש"מ, עמ' רנט-רסא, או בקישור זה: http://www.daat.ac.il/daat/kitveyet/mahanaim/pesach.htm).

· ר' יהודה קיל, דעת מקרא ליהושע ה, יא, הערה 18
· הרב פרופ' דוד הנשקה, מאמר בתוך: מגדים י"ד
· הרב פרופ' אהרן קירשנבאום, "חג קרבן הפסח וחג המצות – שניים שהם אחד", המעין, ניסן תשע"ב, עמ' 3.
� יש (אשמח לדעת מיהו הראשון) הקושרים את השם "פסח" גם לתפקיד האחר של הפה, ההגדה: "פה-סח". מעניין שמהמרור, המאכל השלישי שמצוה לאוכלו בליל הסדר, לא נוצר (עדיין) שם לחג: "חג המרור"... (ואולי זהו שם השבוע שלפני חג המצות...).


� ככתוב: "בְּאַרְבָּעָה עָשָׂר יוֹם לַחֹדֶשׁ, בָּעֶרֶב" (שמות יב, יח). את הטעם להדגשה זו ראה אצל הרב יואל בן נון (מתוך הקובץ "too_hgim" שכותרתו "פסח וחג המצות – שני חגים ולא אחד" באתר המרשתת שלו: � HYPERLINK "http://ybn.co.il/years.htm" ��http://ybn.co.il/years.htm�):


אותה תופעה של הצמדת שני החגים, ניכרת גם בפסוקים הבאים: 


"ושמרתם את המצות (=בחג המצות), כי בעצם היום הזה (=יום הפסח) הוצאתי את צבאותיכם מארץ מצרים, ושמרתם את היום הזה (=יום הפסח) לדֹרֹתיכם חֻקַּת עולם. בראשון (=בחודש הראשון) בארבעה עשר יום לחדש בערב תאכלו מצות (=של פסח ושל חג המצות יחד), עד יום האחד ועשרים לחדש בערב" (=סוף שבעת הימים של חג המצות) – "שבעת ימים (=של חג המצות) שׂאֹר לא יִמָּצֵא בבתיכם ... כל מחמצת לא תאכלו (=בחג המצות), בכל מושבֹתיכם תאכלו מצות".


המפגש והחפיפה החלקית בין "היום הזה" = יום הפסח", לבין שבעת ימי חג המצות הוא שמחייב ניסוחים מוזרים כל כך כמו "בארבעה עשר לחדש בערב ...", שאיננו אלא ליל חמישה עשר, הלילה הראשון של "ליל התקדש חג". מדוע קוראת לו התורה 'ארבעה עשר בערב', כלשון מדוברת של עברית ישראלית בת ימינו (ששי בערב, במקום ליל שבת) ? – אלא ש"הלילה הזה" של יציאת מצרים שייך באמת לשני החגים, כי הוא גם הלילה של הפסח, לאכילתו ולזכרון ההצלה הפסחית-הפלאית במצרים לפני היציאה, והוא גם הלילה הראשון של חג המצות לזכרון היציאה עצמה, ולכן הוא באמת "ארבעה עשר בערב" במובן הפסח, כשם שהוא בו בזמן גם פתיחת חג המצות. 


גם הצורך המוזר להדגיש ששבעת הימים של חג המצות, אינם מסתיימים, "עד יום האחד ועשרים לחדש בערב", נובע מהתחלת יום הפסח ביום "ארבעה עשר לחדש בין הערבים", ולכן, קל לטעות ולחשוב ששבעת הימים יסתיימו גם הם בצהרי יום "האחד ועשרים", או בבוקר שלו – לכן חייבת התורה להגדיר בבירור את סדרי הזמן של חג הפסח = "היום הזה" על הלכותיו, מחד, ואת סדרי הזמן של שבעת ימי חג המצות על הלכותיו, מאידך.


לכאורה אפשר היה לחשוב, שהתורה קבעה כאן חג 'פסח' אחד בן שבעה ימים וחצי, ולכן יש צורך להדגיש "בארבעה עשר לחדש בערב תאכלו מצות"; וכן "עד האחד ועשרים לחדש בערב"; אולם הביטוי "היום הזה" איננו מאפשר זאת, כי הוא הביטוי ליום הפסח, ליל ההצלה ויום היציאה ממצרים, וגם פסוקי המועדות והמוספים (ויקרא כ"ג; במדבר כ"ח), והביטוי "זבח חג הפסח" (שמות ל"ד) מראים בבירור שיש כאן חיבור של שני חגים – חג ההצלה הפסחית, וחג יציאת מצרים.  


ליל הסדר הוא לילה של שני חגים, וזה מה שהופך אותו ללילה מיוחד כל כך, בהבדל כה בולט מן הלילה הראשון של חג הסוכות, שהוא לילה ראשון-נורמלי של חג בן שבעה ימים. ליל הסדר הוא מפגש של שני חגים שאחד מתחיל ב-14, והשני ב-15, ו"הלילה הזה" שייך לשניהם. אין עוד שום דוגמה לתופעה זו, וזה באמת ייחודו לדורות של "היום הזה" = "הלילה הזה". 


� בפשטות, על קרבן פסח נצטוו במצרים בי' בניסן, עוד בטרם נודע על "חג פסח". ואכמ"ל.


� הפסיחה מופיעה לראשונה בפסוק יג שם: "וְהָיָה הַדָּם לָכֶם לְאֹת, עַל הַבָּתִּים אֲשֶׁר אַתֶּם שָׁם, וְרָאִיתִי אֶת-הַדָּם, וּפָסַחְתִּי עֲלֵכֶם; וְלֹא-יִהְיֶה בָכֶם נֶגֶף לְמַשְׁחִית, בְּהַכֹּתִי בְּאֶרֶץ מִצְרָיִם". ושם פרשו רש"י.


� ז"ל המכילתא: 


"וּפָסַחְתִּי עֲלֵיכֶם" - אֵין פְּסִיחָה אֶלָּא חַיִיס (אולי כך יש לנקד), שֶׁנֶּאֱמַר: "כְּצִפֳּרִים עָפוֹת כֵּן יָגֵן ה' צְבָאוֹת עַל יְרוּשָׁלִָם, גָּנוֹן וְהִצִּיל פָּסוֹחַ וְהִמְלִיט". 


רִבִּי יֹאשִׁיָּה אוֹמֵר: אַל תִּקְרֵי: "וּפָסַחְתִּי", אֶלָּא "וּפָסַעְתִּי" – שֶׁהַקָּדוֹשׁ בָּרוּךְ הוּא מְדַלֵּג עַל בָּתֵּי בְנֵי יִשְׂרָאֵל בְּמִצְרַיִם, שֶׁנֶּאֱמַר (שה"ש ב, ח): "קוֹל דּוֹדִי הִנֵּה זֶה בָּא מְדַלֵּג עַל הֶהָרִים"...


לגבי הראיה של ת"ק מנבואת ישעיה, יש לציין שרש"י (בפירושו לתורה, וגם בישעיה) הביא שני פירושים ל"פסיחה" שבישעיה.


� ניתן להסביר כאן חילופי למ"ד הפועל על רקע מקום החיתוך המשותף של האותיות הגרוניות ע' וח' (כשם שהוא הסביר את חילופי רג"ל-רכ"ל בפירושו לחומש ויקרא יט, טז), אך משום מה רש"י איננו מזכיר בפירושו את הדמיון הפונֶטי בין פסיחה ופסיעה, אע"פ שהיא מפורשת בדרשת "אַל תִּקְרֵי" שבמכילתא הנ"ל.


� וכ"פ ראב"ע בשם רס"ג, לשון חֶמלה, וכיו"ב פרש ת"ק במכילתא: "אֵין פְּסִיחָה אֶלָּא חַיִיס". אך ראיתי מי שהבין שהוא לשון נתינת "חָסוּת", ואולי כן משמע יותר מנבואת ישעיה הנ"ל: "גָּנוֹן וְהִצִּיל פָּסֹחַ וְהִמְלִיט". 


ועיין ברש"י וברב הירש ובדעת מקרא על פסוק י"א "פסח הוא לה'". 


וכך שלח לי סופר הסת"ם, ר' יעקב שני (� HYPERLINK "mailto:tryg613@gmail.com" \t "_blank" �tryg613@gmail.com�): 


פסח מזכיר לי את פורים, אתם יודעים למה? כי פורים נקרא כך ע"ש הפור, כמו שכתוב במגילה: 


(כו) עַל כֵּן קָרְאוּ לַיָּמִים הָאֵלֶּה פוּרִים עַל שֵׁם הַפּוּר.... (ספר אסתר פרק ט) 


ואני לא הצלחתי להבין מה הַפּוּר הזה כל חשוב לקרוא לַיָּמִים הָאֵלֶּה על שמו. האם ההצלה לא יותר חשובה ? חבל שמרדכי ואסתר לא שאלו אותי איך לקרוא לַיָּמִים הָאֵלֶּה – אני הייתי מציע להם פּוּרְקָן, המשלב גם את הַפּוּר, אם הם עקשנים על כך, וגם את ההצלה. אותו דבר בפסח. התורה מדגישה שהקב"ה פסח על בתי בני ישראל ואומרת:


 (כז) וַאֲמַרְתֶּם זֶבַח פֶּסַח הוּא לַי-הֹוָה אֲשֶׁר פָּסַח עַל בָּתֵּי בְנֵי יִשְׂרָאֵל בְּמִצְרַיִם בְּנָגְפּוֹ אֶת מִצְרַיִם וְאֶת בָּתֵּינוּ הִצִּיל... (ספר שמות פרק יב)


באמת, מה יותר חשוב שהקב"ה פָּסַח עַל בָּתֵּי בְנֵי יִשְׂרָאֵל או שהוא ...אֶת בָּתֵּינוּ הִצִּיל ? ברור שיותר חשובה ההצלה, אז למה להדגיש את הפסיחה ולקרוא לחג פסח ?


אנחנו רגילים להסביר ש... פָּסַח עַל בָּתֵּי בְנֵי יִשְׂרָאֵל, פירושו שהקב"ה דילג על בתי בני ישראל. גם אצל אליהו בהר הכרמל, הוא אומר להם:


(כא) וַיִּגַּשׁ אֵלִיָּהוּ אֶל כָּל הָעָם וַיֹּאמֶר עַד מָתַי אַתֶּם פֹּסְחִים עַל שְׁתֵּי הַסְּעִפִּים אִם יְ-הֹוָה הָאֱ-לֹהִים לְכוּ אַחֲרָיו וְאִם הַבַּעַל לְכוּ אַחֲרָיו... (ספר מלכים א פרק יח) 


ואנחנו רגילים להסביר שהמשמעות הוא עד מתי אתם מדלגים על שתי האפשרויות, אם ה' הוא האלקים – לכו אחריו, ואם הבעל, חלילה, לכו אחריו. אבל אתם פעם עושים כך, ופעם אחרת – עושים אחרת.


הרב קוק זצ"ל מביא פירוש אחר, לדעתו, לפסוח פירושו לשכון. הטענה של אליהו איננה למה אתם מדלגים, אלא למה אתם שוכנים, פעמים אצל הקב"ה ופעמים – אצל הבעל. הפירוש הזה מסביר לנו את האמור בענין פסח, הַסְבֵּר היטב. (בסוגריים, ההסבר שלי)


וְעָבַר יְ-הֹוָה לִנְגֹּף אֶת מִצְרַיִם וְרָאָה אֶת הַדָּם עַל הַמַּשְׁקוֹף וְעַל שְׁתֵּי הַמְּזוּזֹת (היתה טענה על בני ישראל שהללו עובדי עבודה זרה, המצרים, וגם בני ישראל עובדי עבודה זרה. הדם סימן שבני ישראל שחטו את האלילים שבקרבם, בפרהסיה, על המשקוף ועל המזוזות, וגם נימולו) וּפָסַח (כאשר הקב"ה ראה זאת, הוא השכין את שכינתו בכל אחד מבתי ישראל) יְ-הֹוָה (כשומר) עַל הַפֶּתַח (וממילא) וְלֹא יִתֵּן הַמַּשְׁחִית לָבֹא אֶל בָּתֵּיכֶם לִנְגֹּף (וכך בני ישראל נצלו, כי השראת השכינה בבתיהם, היתה בזכות שחזרו בתשובה ושחטו את אלילי מצרים בפומבי ובפרהסיה.)  


אז הפסיחה של הקב"ה, לפי הסבר הרב קוק זצ"ל, הוא מאד משמעותי להצלה. חזרו בתשובה והשכינה שרתה בביתם. מאד משמעותי ! מה שנשאר לנו להסביר איך אנחנו מגיעים מהשורש פס"ח למשמעות הפוכה ממה שאנחנו מורגלים. 


בלשון הקודש שרשים שיש להם אותיות משותפות, יש להם גם משמעות קרובה. הרב הירש מרבה להסביר מילים לפי הכלל הזה. השורש פס"ח והשורש פס"ע לא רק שיש להם 2 אותיות זהות, אלא שהאות השלישית, בשתי השרשים היא גרונית, וכידוע אותיות שהם מאותו מוצא פה, מתחלפות...  


פסע, זה שָׂם רֶגֶל. הקב"ה, כביכול, שָׂם רֶגֶל בפתח של בתי בני ישראל. כולכם מכירים את המצב שמישהו רוצה להיכנס לבית, ולא כל כך נותנים לו להיכנס, אז הוא מתאמץ ופותח קצת את הדלת, שם את רגלו, שלא יוכלו לסגור לו את הדלת בפניו. כעין המשל הזה היה "קשה" לקב"ה להתגבר על הקטרוג "הללו עובדי עבודה זרה והללו עובדי עבודה זרה" ולהשרות שכינתו בבתי בני ישראל במצרים. ומסביר הרב הירש זצ"ל:


... על כל פנים, מאחר וברורה משמעותן של פסח = צלע, פיסח = חיגר, הרי הוראת היסוד היא : הליכה מעוכבת, איטית והססנית. "פסח על", פירושו: פסע מעל דבר בהססנות... תתמהמה הישועה עד אשר יהיה הניצול ראוי להצלתו. רעיון זה הוא המבוטא בשלמותו בקרבן הפסח, בקיימם את הלכות הפסח ייעשו בני ישראל ראויים כדי שתפסח עליהם הפורענות הבא על בתי המצרים... (הרש"ר הירש בפירושו על שמות פרק יב, פסוק יא)


והרוצה לעיין בפירושו במקור -  יחכים עוד.      כמה טוב ה', ישתבח שמו של הקב"ה !


� ונחלקו התנאים אם עד חצות או עד סוף הלילה. ראה בבלי, ברכות, ט, א.


� "אַךְ" אף על פי ש"בַּיּוֹם הָרִאשׁוֹן, תַּשְׁבִּיתוּ שְּׂאֹר מִבָּתֵּיכֶם", עונש כרת הוא רק למי שאוֹכֵל חָמֵץ בשִׁבְעַת ימי חג המצות. ראה אצל הרב יואל בן נון (שם): 


ננסה ללכת בכיוון ההפוך לפירוש הרמב"ן – באמת נצטוו משה ואהרן בארץ מצרים רק על הפסח, במצרים ולדורות, וכל הפרשה מבוארת מן הציווי לזקני ישראל ועד "חקת הפסח", ורק בסיני, כאשר נצטוו ישראל על שלושת הרגלים, נכתב גם הציווי על שבעת ימי חג המצות והלכותיו, אלא, שהתורה רצתה לשלב ולהצמיד את שני החגים ליחידה אחת, ולכן נכתבו פסוקי חג המצות כהמשך ישיר לפסוקי הפסח, וכפי שאמרו חז"ל במקום אחר – "בסיני נאמר, אלא שנכתב במקומו"… 


בקריאה זהירה ומדויקת נמצא לפירוש זה ראיות רבות, והפרשה כולה תתבהר יחד עם הלכות חשובות שלמדו חז"ל, כמו דיני 'תשביתו', שחוזרים אל יום הפסח, ולא אל היום הראשון של חג המצות.


פסוקי פסח מצרים מסתיימים בפסוק יג – "והיה הדם לכם לאת על הבתים אשר אתם שם וראיתי את הדם ופסחתי עלכם, ולא יהיה בכם נגף למשחית בהכתי בארץ מצרים" – ואז בא פסוק יד לחתום את יום הפסח כחג לדורות בפני עצמו, עוד לפני הציווי על חג המצות – 


"והיה היום הזה לכם לזכרון וחגתם אתו חג לה', לדרתיכםחקת עולם תחגהו" ! 


הפסוק הבא (טו) נחשב כפירוט של קודמו – איך תחוגו את החג לדורות ? – "שבעת ימים מצות תאכלו ..." – אבל דווקא מדרש הלכה על זמן השבתת השאור, יכול להוכיח שאין פסוק טו ביאור ופירוט לפסוק יד, אלא ציווי חדש ונוסף – לא רק את "היום הזה" תחוגו לדורות, כי אם שבעת ימים נוספים של חג המצות יהיו לכם לדורות, והם ייצמדו אל יום הפסח, "אך ביום הראשון", שהוא יום הפסח, "תשביתו שׂאֹר מבתיכם". אילו היה פסוק טו ביאור ופירוט של הציווי לדורות, אז "ביום הראשון תשביתו שׂאֹר מבתיכם", היה חייב להתפרש כהיום הראשון של חג המצות, וביעור חמץ היה צריך להתנהל לקראת כניסת היום הראשון של חג המצות, לקראת ערב, והנה סוגיית הגמרא בפסחים (ה ע"א) הבינה את המילים "אך ביום הראשון תשביתו שאר מבתיכם" כחוזרות אל יום הפסח שמתחיל בחצות היום, תחילת "בין הערבים", וכך היא ההלכה ומנהג כל ישראל לסיים ביעור חמץ קודם חצות היום. וכך יש לקרוא את הפסוקים (יד-טו) לפי המדרש "אך – חָלַק" [את הפסוק]:  


"והיה היום הזה (=יום הפסח) לכם לזכרון, וְחַגֹּתֶם אֹתו חג לה', לדֹרֹתיכם חֻקַּת עולם תְּחָגֻּהוּ" (=בקרבן הפסח ובאכילתו, ואחרי החורבן בליל הסדר – ונוסף אליו – ) "שבעת ימים מצות תאכלו – אך ביום הראשון (=יום הפסח) תשביתו שׂאֹר מבתיכם, כי כל אֹכֵל חמץ (=בחג המצות) ונכרתה הנפש ההוא מישראל, מיום הראשון (=של חג המצות) עד יום השבִעי" !   


אכן מדרש ההלכה  הזה מסרב בצדק לקרוא את "אך ביום הראשון" כזהה ל"מיום הראשון", אף שהם באים יחד באותו הפסוק; אלא "אך ביום הראשון תשביתו שׂאֹר מבתיכם" חוזר אל הפסוק הקודם ואל "היום הזה" = יום הפסח, וזהו תוכנו העיקרי של "אך", שעוצר בעדנו מלחשוב את ביעור החמץ לציווי של חג המצות בלבד, מחזיר אותנו אל חג הפסח, וקובע את "תשביתו" כחובה של יום הפסח. מאידך, חיוב כרת על אכילת חמץ מתייחס רק לחג המצות, ולכן צריכה התורה להדגיש שחיוב הכרת הוא "מיום הראשון עד יום השבִעי" של חג המצות (כי אין שביעי לפסח!), ממש כפי שאיסור המלאכה בפסוק הבא (טז) חל על היום הראשון ועל היום השביעי של חג המצות, ולא על חג הפסח.


רק ההצמדה בין "היום הזה" = יום הפסח, לבין שבעת הימים של חג המצות יכולה להסביר את הבעיות שהפסוקים באים להתמודד מולן – מתי מתחיל ציווי "תשביתו", ומתי מתחיל חיוב הכרת על אכילת חמץ, כמו גם איסור המלאכה.


הרב יהושע בוך הציע שני הסברים אחרים לכך ש"ביום הראשון" שנאמר בעניין השבתת חמץ הוא בי"ד ניסן בחצות היום.


א. לפי מסורת חז"ל, המולד של ניסן ביציאת מצרים היה בחצות היום (פס"ר פר' טו). אמנם ימי החודש נמנים החל מהשקיעה שאחרי המולד (ירושלמי ר"ה סוף פרק ב), ולכן ט"ו ניסן מתחיל בשקיעה ולא בחצות היום. אבל אם נמנה את ימי החודש משעת המולד, הרי שביציאת מצרים התחיל היום הראשון של חג המצות בחצות היום, שש שעות לפני השקיעה. כשהתורה אמרה "אך ביום הראשון תשביתו" היא התכוונה לחשבון הימים משעת המולד שהיה בחצות היום, וכיוון שביציאת מצרים היום הראשון של החג התחיל בחצות היום, לכן לדורות השבתת חמץ היא בחצות היום של ערב פסח, אבל מכיוון שהחשבון האמיתי של הימים הוא מהשקיעה שאחרי המולד, לכן לדורות כל שאר מצוות החג מתחילות בשקיעה.


ב. פסח הוא קורבן, ובקודשים הלילה הולך אחר היום, בניגוד לשאר מצוות התורה שבהן היום הולך אחר הלילה. לכן מצד קורבן הפסח, היום הראשון מתחיל ביום ונגמר בלילה, וכיוון שאיסור חמץ תלוי בזבח הפסח ("לא תשחט על חמץ"), לכן לעניין חמץ היום הראשון מתחיל בחצות היום, אבל מצוות החג תלויות בחג, והיום הראשון של החג מתחיל בלילה. 


וע"ע בקישורים אלה במאמרי אראל סגל:  


� HYPERLINK "http://tora.us.fm/tnk1/klli/mdrjim/ps04.html" \t "_blank" �http://tora.us.fm/tnk1/klli/mdrjim/ps04.html�


� HYPERLINK "http://tora.us.fm/tnk1/tora/jmot/byom_o_blyla.html" \t "_blank" �http://tora.us.fm/tnk1/tora/jmot/byom_o_blyla.html�


� ע"ע במאמרו של פרופ' יהודה אליצור, "מילות מפתח ככותרת עומק לפרשיות במקרא ושאלת 'ממחרת השבת' ", מגדים, לח, סיוון תשס"ג, עמ' 41.


� וצ"ע מאי טעמא. אולי מפני העדפת לשון המקרא, ואולי מכיוון שהמונח המקראי "חג המצות" מדויק יותר. וצ"ע האם המשנה ממטבע שטבעו חכמים, ומזכיר במעין המאורע את השם שבלשון חז"ל, האם יצא ידי חובה. כך כתב לי ר' יעקב בודנר (tameytora@gmail.com): 


Sent: Thursday, March 28, 2013 10:58 PM  


ולכאורה יש בדברים משמעות להלכה למעשה. שאם אכן בלשון חכמים פסח הוא כנוי לחג המצות, הרי שהטועה ואומר ביעלה ויבוא "את יום חג הפסח" במקום "את יום חג המצות", יצא ידי חובה בדיעבד. אולם אם חג הפסח אינו כינוי לחג המצות בלשון חז"ל, הרי שלא יצא ידי חובה.


� וכפי שהרחיב הרב יהושע בוך בכינוס הלשוני של פסח תש"ע: "חג המצות" בספרות חז"ל במקום "פסח". להלן חלק מדבריו:


הלשון "חג המצות" (וכן "חג השבועות" ו"חג הסוכות") מופיעה פעמים רבות במקורות חז"ל בציטוט של כתוב או בהקשר ברור לכתוב. כן נמצאת הלשון הזו במקום שהוא שכתוב של כתוב, כגון: "שלוש רגלים בשנה נצטוו ישראל לעלות לרגל: בחג המצות ובחג השבועות ובחג הסוכות" (ברייתא בתלמוד בבלי חגיגה ז, א). 


אך בשני עניינים הלשון "חג המצות" (וכן "חג השבועות" ו"חג הסוכות") מופיעה שלא בציטוט של כתוב או בהקשר ברור לכתוב או בשכתוב של כתוב: תוספתא ראש השנה ותוספתא ערכין...


מדוע השתמשו חכמים בשני העניינים האלה בשם "חג המצות" שהוא שמו של החג בלשון המקרא ולא בשם "פסח" שהוא שמו של החג בלשון חכמים?


משה בר-אשר ("רושמי לשון המקרא במשנה", בתוך: מחקרים בתלמוד ובמדרש - ספר זיכרון לתרצה ליפשיץ): "התנאים, מחברי ספרות חז"ל, שיקעו מלכתחילה בחיבוריהם בהקשרים רבים ובטקסטים לא מעטים מילים וצירופים מלשון המקרא. המחקר העמיד על כמה צירים שהזיקה למקרא מתגלה בהם. (אחד מהם:) זיקה ללשון המקרא במקום שפסוק מן המקרא נוכח נוכחות סמויה או גלויה בטקסט מספרות חז"ל" 


...בשלושת העניינים שהבאנו, אותו הכתוב "בחג המצות ובחג השבועות ובחג הסוכות", שהוא מקור הדרשה להלכות שבהם, גרר בהם את הזיקה של לשון חכמים ללשון המקרא.


� ודומני ששם זה הועתק לכל לשונות היהודים והגוים.


� ראה תוספות רי"ד פסחים צט, ב.


� הרב יואל בן נון (שם): 


בהמשך, בלשונם של חז"ל, החג כולו באמת נקרא רק 'פסח', והוא בולע לתוכו את חג המצות, עד שהמסכת נקראת 'פסחים' – חלקה הראשון דן באיסורי החמץ ובהלכות חג המצות, וחלקה השני (הקדום), בהלכות קרבן הפסח, בהיפוך הסדר המקורי. אבל אין זו הגדרה חדשה לחג, אלא נוהג ידוע של לשון חכמים הנוקטת שפה עממית – קוראת ל"יום התרועה" שבתורה 'ראש השנה', ול"חג המצות" – 'פסח', מפני שהפסח פותח אותו.  


� כ"כ רד"ר יהושע קמלמן, "חג הפסח וחַג הַמַּצּוֹת", בתוך: שנה בשנה, תשנ"ה, עמ' 376-384.


� ראה ב"תוספות חדשים" על המשנה הראשונה של פסחים בשם ר' לוי יצחק מברדיצ'ב. על פירוש זה צ"ע למה לא תיקנו חז"ל גם בתפילה לשבח את ה' ולומר "ביום חג הפסח הזה".





